১৩ ফেব্ৰুৱাৰিৰ 'অসম বন্ধ'ক লৈ কোচ ৰাজবংশী সংগঠনৰ নিজৰ মাজতে বিভাজন!\n১৩ ফেব্ৰুৱাৰিৰ 'অসম বন্ধ'ক লৈ কোচ ৰাজবংশী সংগঠনৰ নিজৰ মাজতে বিভাজন!\nগুৱাহাটী , February 11, 2019 2:53 pm\nকোচ ৰাজবংশী সকলক জনজাতিকৰণৰ দাবীৰে দীৰ্ঘদিন ধৰি কোচ ৰাজবংশী দল সংগঠনে আন্দোলন, প্ৰতিবাদ কৰি আহিছে যদিও তেওঁলোকৰ মাজতে বিভাজনৰ সৃষ্টি হোৱা দেখা গৈছে।\nজনগোষ্ঠীটোক প্ৰতিনিধিত্ব কৰা কোচ ৰাজবংশী সন্মিলনীৰ দুটা ফৈদৰ মাজতে অহা ১৩ ফেব্ৰুৱাৰিৰ অসম বন্ধক কেন্দ্ৰ কৰি সৃষ্টি হৈছে এই বিভাজনৰ।\nএটা পক্ষই এই অসম বন্ধৰ আহ্বান কৰিছে যদিও আনটো পক্ষই এই বন্ধক সমৰ্থন জনোৱা নাই।\nলক্ষণীয় ভাবে দেৱকুমাৰ শইকীয়াৰ নেতৃত্বৰ ফৈদটোৱে আহ্বান জনোৱা ১২ ঘন্টীয়া অসম বন্ধ বীৰেশ্বৰ শইকীয়াৰ সভাপতিত্বত পৰিচালিত সন্মিলনীৰ গোটটোৱে মানি ল'ব খোজা নাই।\nবীৰেশ্বৰ শইকীয়া সমিতিৰ প্ৰচাৰ সম্পাদক সত্যজিৎ শইকীয়াই নৰ্থ ইষ্ট নাওৰ আগত দাবী কৰি কয়, "দেৱকুমাৰ শইকীয়াৰ নেতৃত্বৰ কোচ ৰাজবংশী সন্মিলনীৰ সমিতিখন বৈধ নহয়। তেওঁলোকৰ কোনো জিলা সমিতি নাই আৰু কেন্দ্ৰীয় সমিতিখনৰো কোনো স্পষ্টতা নাই। তেওঁলোকে কেতিয়াবা কেতিয়াবাহে ভুমুকি মাৰে আৰু কোচ ৰাজবংশী সকলৰ প্ৰতি তেওঁলোকৰ কোনো অৱদান নাই।"\nইয়াৰ বিপৰীতে দেৱকুমাৰ শইকীয়া সমিতিৰ সাধাৰণ সম্পাদক হিমু ৰাজবংশীয়ে নৰ্থ ইষ্ট নাওৰ আগত দাবী কৰে, "কোচ ৰাজবংশী ৰাইজৰ পক্ষত তেওঁলোক সদায় আছে। তেওঁলোকৰ ২৭ খন জিলা সমিতিও আছে।"\nআনহাতে, দুয়োখন সমিতিৰ সৈতে পৃথকে পৃথকে হোৱা আলোচনাত দিয়া চৰকাৰী পক্ষৰ প্ৰতিশ্ৰুতিয়ে এক পক্ষক আশ্বস্ত কৰিলেও আন পক্ষক আশ্বস্ত কৰিব পৰা নাই।\nবীৰেশ্বৰ শইকীয়া সমিতিৰ সত্যজিৎ শইকীয়াই এই সম্পৰ্কত কয়, "যোৱা ২৯ জানুৱাৰিৰ দিনা হোৱা আলোচনাৰ সময়ছোৱাত মন্ত্ৰীসভাৰ সমিতিখনে তেওঁলোকৰ পৰা সকলোধৰণৰ মতামত গ্ৰহণ কৰিছে। চৰকাৰখনে পৰ্যায়ক্ৰমে কাম কৰিবলৈ চৰকাৰখনক কিছু সময় দিব লাগিব। এইক্ষেত্ৰত অসম বন্ধ দিয়াটো যুক্তিসংগত নহয়।"\nইয়াৰ বিপৰীতে চৰকাৰৰ এই প্ৰতিশ্ৰুতিয়ে আশ্বস্ত কৰিব পৰা নাই দেৱকুমাৰ শইকীয়াৰ সন্মিলনীক।\nহিমু ৰাজবংশীৰ মতে " আমি ১ ফেব্ৰুৱাৰিত চৰকাৰৰ সৈতে আলোচনাত মিলিত হৈছিলো। ৰাজ্যসভাৰ অধিবেশন শেষ হ'ব ১৩ ফেব্ৰুৱাৰিত। গতিকে মন্ত্ৰীসভাৰ সমিতিখনে ১৫ ফেব্ৰুৱাৰিত প্ৰতিবেদন প্ৰেৰণ কৰিলে কি লাভ হব? গতিকে ১৩ ফেব্ৰুৱাৰিত এই বন্ধ দিয়া হৈছে।"\nপ্ৰশ্ন হয়, এটা জনগোষ্ঠীৰ জনজাতিকৰণৰ দাবীৰে নিজৰ মাজতে এনে কেতবোৰ বিভাজনে কি ইংগিত বহন কৰিছে? সমস্যা সমাধানৰ ক্ষেত্ৰত দুয়ো পক্ষই একে মতত উপনীত হ'ব নে এনেদৰেই নিজৰ মাজতে যুঁজ অব্যাহত ৰাখি সমস্যাটো জীয়াই ৰাখিব?
